*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 24ης Μαρτίου 1986

για την τέταρτη τροποποίηση της οδηγίας 74/329/ΕΟΚ περί προσεγγίσεως των νομοθεσιών των κρατών μελών σχετικά με τους γαλακτωματοποιητές, σταθεροποιητές, τα πυκνωτικά και πηκτικά μέσα που επιτρέπεται να χρησιμοποιηθούν στα τρόφιμα

(86/102/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι στην οδηγία 74/329/ΕΟΚ του Συμβουλίου (4), όπως τροποποιήθηκε τελευταία από την οδηγία 85/6/ΕΟΚ (5), καθορίζεται ένας κατάλογος γαλακτωματοποιητών, σταθεροποιητών, πυκνωτικών και πηκτικών μέσων που επιτρέπεται να χρησιμοποιηθούν στα τρόφιμα·

ότι στο παράρτημα ΙΙ της οδηγίας 74/329/ΕΟΚ προσδιορίζονται οι ονομασιές των ουσιών των οποίων η χρήση στα τρόφιμα μπορεί να επιτραπεί προσωρινά από τα κράτη μέλη· ότι η παρέκκλιση αυτή έληξε στις 30 Σεπτεμβρίου 1985·

ότι η περίοδος για την οποία επιτρέπεται προσωρινά η χρήση πολυσορβικών πρέπει να παραταθεί, ούτως ώστε οι ουσίες αυτές να μπορέσουν να επανακριθούν με βάση κάθε άλλη πληροφορία που δεν είχε ληφθεί υπόψη μέχρι τότε·

ότι η χρήση του τραγακάνθιου κόμμεος (Ε 413) πρέπει να επανεκτιμηθεί μετά από σχετική έρευνα της Επιτροπής·

ότι για το κόμμι Karaya και το οξειδωμένο με θέρμανση σογιέλαιο που έχει αντιδράσει με μονογλυκερίδια και διγλυκερίδια βρώσιμων λιπαρών οξέων πρέπει να προβλεφθεί νέα περίοδος χορηγήσεως προσωρινής άδειας, έτσι ώστε να ολοκληρωθούν ορισμένες τοξικολογικές και τεχνολογικές έρευνες και να είναι δυνατόν να ληφθεί απόφαση σχετικά με την ενδεχόμενη εγγραφή των ουσιών αυτών στο παράρτημα Ι της οδηγίας 74/329/ΕΟΚ ή τη διαγραφή τους από την εν λόγω οδηγία·

ότι από τις πρόσφατες τοξικολογικές έρευνες προκύπτει ότι η πηκτίνη και η αμιδούχος πηκτίνη μπορούν να θεωρηθούν ισοδύναμες ·

ότι το στεατικό πολυοξυαιθυλένιο (8), το στεατικό πολυοξυαιθυλένιο (40), οι μεικτοί εστέρες γαλακτικού οξέος και βρώσιμων λιπαρών οξέων με γλυκερίνη και προπυλενογλυκόλη και το διοκτυλοσουλφοηλεκτρικό νάτριο δεν θα επιτρέπεται να χρησιμοποιούνται μετά την πάροδο μιας μεταβατικής περιόδου η οποία θα επιτρέψει την πώληση των τροφίμων τα οποία περιέχουν τις ουσίες αυτές και βρίσκονται ήδη στην αγορά,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 74/329/ΕΟΚ τροποποιείται ως εξής:

1. Στο άρθρο 2, η παράγραφος 2 αντικαθίσταται από το ακόλουθο κείμενο:

«2. Εντούτοις, όσον αφορά το τραγακάνθιο κόμμι που περιλαμβάνεται στο παράρτημα Ι με ένδειξη Ε 413, η Επιτροπή θα πραγματοποιήσει έρευνα, με βάση τα αποτελέσματα της οποίας θα προτείνει, ενδεχομένως, στο Συμβούλιο να αποφασίσει, το αργότερο μέχρι τις 31 Δεκεμβρίου 1988, σύμφωνα με τη διαδικασία που προβλέπεται στο άρθρο 100 της συνθήκης, τη διαγραφή του από το παράρτημα αυτό ή οποιαδήποτε άλλη κατάλληλη τροποποίηση του καθεστώτος που το διέπει.»

2. Το άρθρο αντικαθίσταται από το ακόλουθο κείμενο:

«Άρθρο 3

1. Κατά παρέκκλιση του άρθρου 2 παράγραφος 1, τα κράτη μέλη μπορούν να επιτρέπουν, μέχρι τις 31 Δεκεμβρίου 1988, τη χρησιμοποίηση των ουσιών που απαριθμούνται στο παράρτημα ΙΙ στα τρόφιμα. Εντούτοις, για το κόμμι Karaya και το σογιέλαιο οξειδωμένο με θέρμανση που έχει αντιδράσει με μονογλυκερίδια και διγλυκερίδια βρώσιμων λιπαρών οξέων, το Συμβούλιο, αποφαινόμενο σύμφωνα με τη διαδικασία που προβλέπεται στο άρθρο 100 της συνθήκης, μπορεί ν' αποφασίσει, πριν από τις 31 Δεκεμβρίου 1988 και μετά από έρευνα της Επιτροπής, την απάλειψή του από το εν λόγω παράρτημα ή κάθε άλλη τροποποίηση της κατάστασής του.

Τα κράτη μέλη μπορούν να επιτρέψουν, μέχρι τις 31 Μαρτίου 1987, τη διάθεση στο εμπόριο τροφίμων που περιέχουν τις εξής ουσίες:

- στεατικό πολυοξυαιθυλένιο (8),

- στεατικό πολυοξυαιθυλένιο (40),

- μεικτοί εστέρες γαλακτικού οξέος και βρώσιμων λιπαρών οξέων με γλυκερίνη και προπυλενογλυκόλη,

- διοκτυλοσουλφοηλεκτρικό νάτριο.

2. Αν ένα κράτος μέλος κάνει χρήση της ευχέρειας που προβλέπεται στην παράγραφο 1 με άλλο τρόπο εκτός από τη διατήρηση της νομοθεσίας του, όπως ισχύει αυτή κατά το χρόνο της κοινοποιήσεως της παρούσας οδηγίας, ενημερώνει αμέσως τα άλλα κράτη μέλη και την Επιτροπή για τα μέτρα που έλαβε και παρέχει τα στοιχεία που κατά την κρίση του δικαιολογούν τα μέτρα αυτά.

3. Με την επιφύλαξη της παραγράφου 1 πρώτο εδάφιο και πριν από την πάροδο του χρονικού διαστήματος που προβλέπεται σ' αυτό, το Συμβούλιο μπορεί, κατά τη διαδικασία που προβλέπεται στο άρθρο 100 της συνθήκης, να περιλάβει στο παράρτημα Ι τις ουσίες για τις οποίες γίνεται λόγος στο παράρτημα ΙΙ.

Στην περίπτωση της παραγράφου 2, το Συμβουλίο μπορεί να θεσπίσει κάθε άλλο πρόσφορο μέτρο κατά τη διαδικασία που προβλέπεται στο άρθρο 100 της συνθήκης.»

3. Στο παράρτημα Ι, οι ενδείξεις Ε 440α (πηκτίνη) και Ε 440β (αμιδούχος πηκτίνη) τροποποιούνται ως εξής:

«Ε 440 i) πηκτίνη

ii) αμιδούχος πηκτίνη.»

4. Το παράρτημα ΙΙ αντικαθίσταται ως εξής:

«ΠΑΡΑΡΤΗΜΑ ΙΙ

ΟΝΟΜΑΣΙΕΣ

Κόμμι Karaya (συνώνυμο: κόμμι sterculia),

Μονολαυρικός εστέρας της πολυοξυαιθυλενο(20)-σορβιτάνης (συνώνυμο: πολυσορβικό 20),

Μονοπαλμιτικός εστέρας της πολυοξυαιθυλενο(20)-σορβιτάνης (συνώνυμο: πολυσορβικό 40),

Μονοστεατικός εστέρας της πολυοξυαιθυλενο(20)-σορβιτάνης (συνώνυμο: πολυσορβικό 60),

Τριστεατικός εστέρας της πολυοξυαιθυλενο(20)-σορβιτάνης (συνώνυμο: πολυσορβικό 65),

Μονοελαϊκός εστέρας της πολυοξυαιθυλενο(20)-σορβιτάνης (συνώνυμο: πολυσορβικό 80),

Σογιέλαιο οξειδωμένο με θέρμανση που έχει αντιδράσει με μονογλυκερίδια και διγλυκερίδια βρώσιμων λιπαρών οξέων.»

Άρθρο 2

Το άρθρο 1 παράγει αποτελέσματα από την 1η Οκτωβρίου 1985.

Άρθρο 3

Μέσα σε προθεσμία ενός έτους από την κοινοποίηση της παρούσας οδηγίας, τα κράτη μέλη τροποποιούν τη νομοθεσία τους με τις προηγούμενες διατάξεις και ενημερώνουν αμέσως την Επιτροπή. Η τροποποιούμενη κατ' αυτόν τον τρόπο νομοθεσία εφαρμόζεται δύο έτη μετά την κοινοποίηση της οδηγίας.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 24 Μαρτίου 1986.

Για το Συμβούλιο

Ο Πρόεδρος

G. BRAKS

(1) ΕΕ αριθ. C 247 της 15. 9. 1984, σ. 3.

(2) ΕΕ αριθ. C 12 της 14. 1. 1985, σ. 109.

(3) ΕΕ αριθ. C 44 της 15. 2. 1985, σ. 2.

(4) ΕΕ αριθ. L 189 της 12. 7. 1974, σ. 1.

(5) ΕΕ αριθ. L 155 της 3. 1. 1985, σ. 21.